BAM ดีด 3% ลุ้นกำไร Q2 แตะ 766 ล้านบาท รับซื้อหนี้เสียเพิ่ม – สำรองลด โบรกชูเป้า 25 บ.
BAM รีบาวด์ 3% ลุ้นกำไรไตรมาส 2/65 แตะ 766 ล้านบาท โต 146% มาจากเข้าซื้อหนี้เสียเพิ่มขึ้นเป็น 1.4 พันล้านบาท และค่าใช้จ่ายสำรองลดลง โบรกแนะนำ “ซื้อ” ราคาเป้าหมาย 25 บาท 
BAM รีบาวด์ 3% ลุ้นกำไรไตรมาส 2/65 แตะ 766 ล้านบาท โต 146% มาจากเข้าซื้อหนี้เสียเพิ่มขึ้นเป็น 1.4 พันล้านบาท และค่าใช้จ่ายสำรองลดลง โบรกแนะนำ “ซื้อ” ราคาเป้าหมาย 25 บาท
2 ส.ค. 2565

ผู้สื่อข่าวรายงานว่า วันนี้ (2 ส.ค.65) ราคาหุ้น บริษัทบริหารสินทรัพย์ กรุงเทพพาณิชย์ จำกัด (มหาชน) หรือ BAM ณ เวลา 10:10 น. อยู่ที่ระดับ 17.30 บาท บวก 0.50 บาท หรือ 2.98% สูงสุดที่ระดับ 17.30 บาท ต่ำสุดที่ระดับ 16.80 บาท ด้วยมูลค่าการซื้อขาย 193.80 ล้านบาท

บริษัท หลักทรัพย์ เคทีบีเอสที จำกัด (มหาชน) หรือ KTBST ระบุในบทวิเคราะห์ โดยคาดว่า BAM มีกำไรสุทธิในไตรมาส 2/65 อยู่ที่ 766 ล้านบาท ทรงตัวเมื่อเทียบกับงวดเดียวกันของปีก่อน และเพิ่มขึ้น 146% จากไตรมาสก่อนหน้า เนื่องจากมีการเข้าซื้อหนี้เสีย NPL เพิ่มขึ้นเป็น 1.4 พันล้านบาท และค่าใช้จ่ายสำรองลดลง
นอกจากนี้ประมาณการกำไรสุทธิปี 65 คงไว้ที่ 3.2 พันล้านบาท เพิ่มขึ้น 22% เมื่อเทียบกับงวดเดียวกันของปีก่อน และต่อเนื่องปี 66 อยู่ที่ 4.2 พันล้านบาทเพิ่มขึ้น 34% เมื่อเทียบกับงวดเดียวกันของปีก่อน เป็นผลจากการเข้าซื้อหนี้เสีย NPL เพิ่มขึ้นเป็น 0.8-1.0 หมื่นล้านบาทต่อปี สอดคล้องการทยอยขายหนี้เสียของสถาบันการเงินที่เพิ่มขึ้น ภายหลังการสิ้นสุดมาตรการช่วยเหลือ
โดยปัจจุบันสถาบันการเงินได้ขายหนี้เสีย NPL ไตรมาส 2/65 เพิ่มขึ้น 5% จากไตรมาสก่อนหน้า และคาดว่าจะเพิ่มขึ้นในครึ่งหลังปี 65 ตามปัจจัยฤดูกาล มาจากครึ่งแรกปี 65 บริษัทซื้อหนี้เสีย NPL เพียง 2.7 พันล้านบาทและการรับเงินสดที่ดีขึ้น และจากความร่วมมือต่างๆ ที่ช่วยเพิ่มช่องทางการขาย NPL/NPA ผ่านพาร์ทเนอร์ต่างๆ ทั้งไปรษณีย์ไทย และ บริษัท เสนาดีเวลลอปเม้นท์ จำกัด (มหาชน) หรือ SENA เป็นต้น รวมทั้งได้ผลบวกจากการทำตลาด NPA เชิงรุกอย่างต่อเนื่อง
นอกจากนี้ ราคาหุ้น underperform SET -8% ในช่วง 3 เดือนที่ผ่านมา จากการจัดตั้ง JV AMC ที่ต้องใช้เวลานานกว่าคาด รวมทั้งยังไม่เห็นความชัดเจนของธุรกิจใหม่ (clean loan)
อย่างไรก็ตาม แนะนำ “ซื้อ” ราคาเป้าหมาย 25 บาท จากผลการดำเนินงานธุรกิจ NPL และ NPA ที่ดีขึ้น, การรับเงินสดเพิ่มขึ้น รวมทั้งการกลับมาซื้อหนี้ NPL สูงขึ้น ตาม supply ในอุตสาหกรรมที่สูง ซึ่งบวกต่อผลการดำเนินงานในระยะยาว 3-5 ปี นอกจากนี้ประเมินว่าบริษัทจะมี upside จากการจัดตั้ง JV ที่ช่วยเพิ่มรายได้ค่าธรรมเนียม และส่วนแบ่งกำไรในระยะยาว